กมลประกันภัยรอดถูกปิด
กมลประกันภัยรอด ได้ทุนใหม่กลุ่มอสังหาริมทรัพย์เติมเงิน 150 ล้าน คปภ.ชะลอคำสั่งปิดกิจการ รอไฟเขียวกลับมาทำธุรกิจใหม่
13 พ.ค. 2559

กมลประกันภัยรอด ได้ทุนใหม่กลุ่มอสังหาริมทรัพย์เติมเงิน 150 ล้าน คปภ.ชะลอคำสั่งปิดกิจการ รอไฟเขียวกลับมาทำธุรกิจใหม่
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้บริษัท กมลประกันภัย ได้ผู้ร่วมทุนรายใหม่และได้ใส่เงินเพิ่มทุนเรียบร้อยแล้วอีก 150 ล้านบาท รวมกับทุนจดทะเบียนเดิมเป็น 700 ล้านบาท ส่งผลให้เงินกองทุนที่เคยติดลบกลับมาเป็นบวก และมีอัตราความเพียงพอของเงินกองทุนขั้นต่ำ (CAR Ratio) เกินกว่าที่ คปภ.กำหนดไว้ที่ 140%
ทั้งนี้ หลังจากบริษัท กมลประกันภัย เพิ่มทุนเสร็จจะต้องยื่นหนังสือแจ้งความคืบหน้าในการแก้ไขปัญหาฐานะการเงินมาให้ คปภ. และ รมว.คลัง พิจารณาใหม่ เนื่องจากก่อนหน้านี้ คปภ.ได้เสนอเรื่องไปให้ รมว.คลัง พิจารณาเพิกถอนใบอนุญาตการทำธุรกิจประกันภัย เนื่องจากครบระยะเวลาตามที่กำหนดแล้ว คปภ.จึงต้องขอดึงเรื่องจากคลังกลับมาพิจารณาใหม่
“ตอนนี้ คปภ.ต้องชะลอเรื่องการเพิกถอนใบอนุญาตของกมลประกันภัยออกไปก่อน ซึ่งบอร์ด คปภ. เห็นว่า แม้บริษัทจะเพิ่มทุนได้แล้ว แต่ควรดูแผนการบริหารจัดการภายในที่บริษัทเสนอมาด้วย เพื่อให้บริษัทสามารถกลับมาทำธุรกิจได้อย่างยั่งยืน เพราะผู้ถือหุ้นใหม่แจ้งว่า หลังจากนี้จะมีการเปลี่ยนรูปแบบการทำธุรกิจใหม่ที่แตกต่างไปจากเดิมที่เคยเน้นแต่ลูกค้าสหกรณ์แท็กซี่เป็นหลัก” นายสุทธิพล กล่าว
นอกจากนี้ คปภ.ได้ตั้งคณะกรรมการไอซียูเข้าตรวจสอบแผนทั้งหมดแล้ว โดยเงินเพิ่มทุน 150 ล้านบาทนั้น ถือว่าเพียงพอ ไม่มีปัญหา และหลังจากคณะกรรมการไอซียูตรวจสอบแผนแล้ว จะนำผลสรุปเสนอให้คณะกรรมการ คปภ. พิจารณาในปลายเดือน พ.ค.นี้ และปัจจุบันยังไม่ได้มีการตรวจสอบว่า มีบริษัทประกันภัยรายไหนมีปัญหาเรื่องฐานะการเงินอีก
แหล่งข่าวจาก คปภ. เปิดเผยว่า กลุ่มทุนใหม่ที่เข้ามาเพิ่มทุนให้บริษัท กมลประกันภัย นั้น ประกอบธุรกิจอสังหาริมทรัพย์เป็นหลัก ขณะนี้ผู้บริหารชุดใหม่เริ่มเข้ามาบริหารงาน และเจรจาขอลดหนี้กับบริษัทประกันภัยที่เป็นเจ้าหนี้แล้ว